2024 m. rugsėjo 13 d.

**Prestižiniame ES jaunųjų mokslininkų konkurse apdovanota Lietuvos atstovė**

**Penktadienį, rugsėjo 13 d., Katovicuose, Lenkijoje, pasibaigusiame Europos Sąjungos jaunųjų mokslininkų konkurse Lietuvos atstovė Kamilė Milkintaitė laimėjo III vietą ir specialųjį Europos Komisijos įsteigtą prizą – savaitės trukmės kelionę į tarptautinę parodą** „**Expo 2025“ Osakoje, Japonijoje.**

Kamilei Milkintaitei, Kauno technologijos universiteto gimnazijos absolventei, Lietuvos sveikatos mokslų universiteto pirmakursei, sėkmę ES jaunųjų mokslininkų konkurse atnešė medicinos srities darbas [„Pažangesnio smegenų navikų gydymo link: nauji terapiniai ir diagnostiniai taikiniai“](https://eucyskatowice2024.eu/towards-improved-brain-tumor-treatment-novel-therapeutic-and-diagnostic-targets/) (Towards Improved Brain Tumor Treatment: Novel Therapeutic and Diagnostic Targets). Darbo vadovė Rūta Urbanavičiūtė.

„Glioma yra itin agresyvus smegenų navikas, kurio vidutinė pacientų išgyvenimo trukmė siekia vos apie 15 mėnesių. Deja, dabartinės gydymo galimybės vis dar nėra pakankamai veiksmingos, todėl mirtingumo rodikliai išlieka aukšti. Mano tyrimo tikslas – prisidėti prie gliomos pacientų gydymo rezultatų gerinimo. Šiame darbe tyriau gliomos biožymenis ir jų veikimo mehanizmus, kurie ateityje galėtų būti pritaikomi genų terapijai ir ankstyvai diagnostikai. Kadangi medicinos vystymasis vis labiau krypsta link labiau personalizuoto gydymo, mano tyrimo rezultatai galėtų būti naudingi kuriant naujas genų terapijos strategijas, vaistus arba ankstyvos diagnozės metodus, kurie yra mažiau invaziniai ir jautresni“, – apie atliktą tyrimą kalba Kamilė.

ES jaunųjų mokslininkų konkursas yra svarbiausia mokinių mokslo mugė Europos Sąjungoje, skaičiuojanti jau 35-us metus ir pritraukianti tūkstančius dalyvių. Joje pristatomi geriausi mokinių atlikti moksliniai tyrimai ES ir už jos ribų.

„Džiugu, kad Lietuvos jaunųjų tyrėjų darbai tikrai konkurencingi, mūsų atstovai ir atstovės dažnai grįžta su išskirtiniais laimėjimais“, – sako nacionalinę atranką į šį konkursą organizuojančios Lietuvos neformaliojo švietimo agentūros (LINEŠA) atstovė Viktorija Kalaimaitė.

ES jaunųjų mokslininkų konkurse Lietuvai šiemet taip pat atstovavo „Kauno tvirtovės VII forto“ ugdytinės, Vilniaus universiteto studentės Gabija Paulauskaitė ir Liepa Raudoniūtė konkurse pristato biologijos srities darbą [„Nauji 2 tipo cukriniu diabetu sergančių pacientų atsparumo insulinui prognoziniai biomarkeriai“](https://eucyskatowice2024.eu/new-prognostic-biomarkers-of-insulin-resistance-in-patients-with-type-2-diabetes/) (New Prognostic Biomarkers of Insulin Resistance in Patients with Type 2 Diabetes). Darbo vadovė Ugnė Meškauskaitė.

Europos Komisijos inicijuojamame tarptautiniame konkurse šiemet dalyvavo apie 150 jaunųjų mokslininkų iš 40 šalių. 90 tiriamųjų darbų buvo pristatyta gamtos, matematikos, technologijų, ekonomikos ir socialinių mokslų srityse.

*Papildomos informacijos teirautis:*

Viktorija Kalaimaitė

Nacionalinė ES jaunųjų mokslininkų konkurso organizatorė

+37067478881

viktorija.kalaimaite@linesa.lt

*Daugiau informacijos apie konkursą:*

<https://eucyskatowice2024.eu/>  
Facebook: <https://www.facebook.com/EUCYS>   
Instagram: [EUCYS (@eucys) • Instagram photos and videos](https://www.instagram.com/eucys/)  
YouTube: <https://www.youtube.com/user/EUCYS2010>  
Twitter: <https://twitter.com/EUCYS>